
Informatīvais ziņojums par Eiropas Komisijas 2021. gada 23. septembra argumentēto atzinumu pārkāpuma procedūras lietā Nr. 2021/0069


Saskaņā ar Ministru kabineta 2011. gada 12. jūlija noteikumu Nr. 550 “Noteikumi par institūciju sadarbību Līguma par Eiropas Savienības darbību pārkāpuma procedūras ietvaros un pirms pārkāpuma procedūras ierosināšanas” 25.1. apakšpunktu Satiksmes ministrija iesniedz Ministru kabinetam informatīvo ziņojumu par Eiropas Komisijas 2021.gada 23.septembra argumentēto atzinumu pārkāpuma procedūras lietā Nr. 2021/0069.
[bookmark: _Hlk85551193]Pārkāpuma procedūras lieta uzsākta, jo Latvija noteiktajā termiņā nav paziņojusi par valsts izpildes pasākumiem, kas nepieciešami, lai izpildītu Eiropas Parlamenta un Padomes 2018. gada 11. decembra Direktīvas (ES) 2018/1972 par Eiropas Elektronisko sakaru kodeksa izveidi (turpmāk – Direktīva 2018/1972/ES) pilnīgu transponēšanu. Direktīvas 2018/1972/ES transponēšanas termiņš iestājās 2020. gada 21.decembrī.
Eiropas Komisija pārkāpuma procedūras lietu Nr. 2021/0069 uzsāka 2021.gada 3.februārī. Nostājā uz formālo paziņojumu Latvija solīja, ka Direktīva 2018/1972/ES tiks pilnībā transponēta līdz 2021. gada 30. novembrim. Nesagaidot nostājā norādīto pārkāpuma novēršanas termiņu, Eiropas Komisija turpināja pārkāpuma procedūras lietu argumentētā atzinuma stadijā.
[bookmark: _Hlk85551589][bookmark: _Hlk85611634]Šobrīd Direktīva 2018/1972/ES ir daļēji transponēta. Par Direktīvas 2018/1972/ES prasību daļēju pārņemšanu VIPPS paziņoti valsts izpildes pasākumi - Administratīvā procesa likums, Ātrdarbīga elektronisko sakaru tīkla likums, Elektronisko plašsaziņas līdzekļu likums, Informācijas tehnoloģiju drošības likums, Informācijas atklātības likums, Likums par budžetu un finanšu vadību, likums "Par sabiedrisko pakalpojumu regulatoriem", Ministru kabineta iekārtas likums, Oficiālo publikāciju un tiesiskās informācijas likums, Patērētāju tiesību aizsardzības likums, Standartizācijas likums, Ministru kabineta 2003. gada 29. aprīļa noteikumi Nr. 242 "Satiksmes ministrijas nolikums", Valsts pārvaldes iekārtas likums, Valsts kontroles likums.
[bookmark: _Hlk85552137]	Lai pilnībā transponētu Direktīvu 2018/1972/ES un novērstu Eiropas Komisijas konstatēto pārkāpumu, ir nepieciešams pieņemt šādus tiesību aktus:
1)	likumprojektu “Elektronisko sakaru likums” (iesniegti izskatīšanai Ministru kabinetam 2021.gada 8.septembrī, tiesību akta lietas ID  2021-TA-1392, izskatīts Ministru kabineta 2021.gada 19.oktobra sēdē https://vktap.mk.gov.lv/tasks/legal_act_circulation_headers/082c4a2e-5e4c-4937-9652-e25329d8ca5c, 2021.gada 4.novembra Saeimas sēdē nolemts to nodot Tautsaimniecības, agrārās vides un reģionālās politikas komisijai);
2)	Ministru kabineta noteikumus “Noteikumi par radiofrekvences piešķīruma lietošanas atļaujām” (izstrādē, tiks virzīti apstiprināšanai Ministru kabinetā pēc likumprojekta 2.lasījuma Saeimā);
3)	Ministru kabineta noteikumus “Noteikumi par radiofrekvenču spektra joslu sadalījumu radiosakaru veidiem un iedalījumu radiosakaru sistēmām, kā arī par radiofrekvenču spektra joslu izmantošanas vispārīgajiem nosacījumiem (Nacionālais radiofrekvenču plāns)” (izstrādē, tiks virzīti apstiprināšanai Ministru kabinetā pēc likumprojekta 2.lasījuma Saeimā);
4)	Ministru kabineta noteikumi “Noteikumi par radiofrekvenču spektra joslām, kuru efektīvas izmantošanas labad ir nepieciešams ierobežot radiofrekvenču spektra lietošanas tiesību piešķiršanu komercdarbībai elektronisko sakaru nozarē” (izstrādē, tiks virzīti apstiprināšanai Ministru kabinetā pēc likumprojekta 2.lasījuma Saeimā); 
5)	Ministru kabineta noteikumus “Valsts akciju sabiedrības “Elektroniskie sakari” publisko maksas pakalpojumu cenrādis” (izstrādē, tiks virzīti apstiprināšanai Ministru kabinetā pēc likumprojekta 2.lasījuma Saeimā);
6)	Grozījumi Ministru kabineta 2009.gada 27.oktobra noteikumos Nr.1227 “Noteikumi par regulējamiem sabiedrisko pakalpojumu veidiem” (pabeigta publiskā apspriešana, tiks virzīti apstiprināšanai Ministru kabinetā pēc likumprojekta 2.lasījuma Saeimā) https://tapportals.mk.gov.lv/structuralizer/data/nodes/ada71518-505d-4a92-a3c2-d81ab44a6b13/preview ;
7)	Grozījumi Ministru kabineta 2001.gada 3.jūlija noteikumos Nr.298 “Kārtība, kādā pārtraucama sabiedrisko pakalpojumu sniegšana” (pabeigta publiskā apspriešana, tiks virzīti apstiprināšanai Ministru kabinetā pēc likumprojekta 2.lasījuma Saeimā) https://tapportals.mk.gov.lv/structuralizer/data/nodes/e96ebb60-3cfe-47e4-b026-1d7f00bef388/preview ;
8)	 Ministru kabineta noteikumi “Kārtība, kādā pārtraucama elektronisko sakaru pakalpojumu sniegšana” (pabeigta publiskā apspriešana, tiks virzīti apstiprināšanai Ministru kabinetā pēc likumprojekta 2.lasījuma Saeimā) https://tapportals.mk.gov.lv/structuralizer/data/nodes/e1546d34-94fe-4488-996e-826e1e14d9ba/preview ;
9)	Ministru kabineta noteikumus par publisko mobilo elektronisko sakaru tīklu drošības prasībām un kompetentajām iestādēm to uzraudzībai (izstrādē, tiks virzīti apstiprināšanai Ministru kabinetā pēc likumprojekta 2.lasījuma Saeimā);
10)	Sabiedrisko pakalpojumu regulēšanas komisijas noteikumi “Ierobežotas radiofrekvenču joslas lietošanas tiesību noteikumi” (nodoti publiskai apspriešanai, tiks apstiprināti pēc likumprojekta 2.lasījuma Saeimā) https://www.sprk.gov.lv/sites/default/files/editor/ESPD/Faili/Dokumenti/KD_ES_noteikumi_radiofrekvencu_lieto%C5%A1_ties%C4%ABbas_un_izsoles_kartiba_23092021.pdf ;
11)	Sabiedrisko pakalpojumu regulēšanas komisijas noteikumi “Noteikumi ierobežotas radiofrekvenču joslas lietošanas tiesību piešķiršanai izsoles kārtībā”  (nodoti publiskai apspriešanai, tiks apstiprināti pēc likumprojekta 2.lasījuma Saeimā) https://www.sprk.gov.lv/sites/default/files/editor/ESPD/Faili/Dokumenti/KD_ES_noteikumi_radiofrekvencu_lieto%C5%A1_ties%C4%ABbas_un_izsoles_kartiba_23092021.pdf ;
12)	Sabiedrisko pakalpojumu regulēšanas komisijas noteikumi “Numerācijas lietošanas tiesību noteikumi” (pabeigta publiskā apspriešana, tiks apstiprināti pēc likumprojekta 2.lasījuma Saeimā) https://www.sprk.gov.lv/sites/default/files/editor/ESPD/Faili/Dokumenti/KD_ES__numuri_NLTN_NSPNN_20052021.pdf ;
13)	Sabiedrisko pakalpojumu regulēšanas komisijas noteikumi “Numura saglabāšanas pakalpojuma nodrošināšanas noteikumi” (pabeigta publiskā apspriešana, tiks apstiprināti pēc likumprojekta 2.lasījuma Saeimā) https://www.sprk.gov.lv/sites/default/files/editor/ESPD/Faili/Dokumenti/KD_ES__numuri_NLTN_NSPNN_20052021.pdf ;
14)	 Sabiedrisko pakalpojumu regulēšanas komisijas noteikumi “Vispārējās atļaujas un reģistrācijas noteikumi elektronisko sakaru nozarē” (pabeigta publiskā apspriešana, tiks apstiprināti pēc likumprojekta 2.lasījuma Saeimā) https://www.sprk.gov.lv/sites/default/files/editor/ESPD/Faili/Dokumenti/KD_ES_VA_un%20registracijas_noteikumi_22042021.pdf  .
Citi Ministru kabineta noteikumi, kam ir deleģējums likumprojektā “Elektronisko sakaru likums” nav saistīti ar  Direktīvas 2018/1972/ES pārņemšanu.
Likumprojektu “Elektronisko sakaru likums” izskatīts Ministru kabineta 2021.gada 19.oktobra sēdē un nolemts to virzīt apstiprināšanai Saeimā. Lūgums skatīt likumprojektu steidzamības kārtībā netika atbalstīta. Likumprojekts tiks skatīts Saeimā parastajā kārtībā – trijos lasījumos.
Nostājā uz Eiropas Komisijas 2021.gada 23.septembra argumentēto atzinumu pārkāpuma procedūras lietā Nr. 2021/0069 Latvija ir norādījusi, ka sagaidāms, ka Direktīvas 2018/1972/ES pilnīgai transponēšanai un pārkāpuma novēršanai nepieciešamais likumprojekts Saeimā tiks izskatīts un pieņemts līdz 2022. gada 1.aprīlim, bet Ministru Kabineta noteikumi – līdz 2022.gada 1.jūnijam. Latvijas Republika informē, ka kavēšanās savlaicīgi transponēt Direktīvu 2018/1972/ES saistīta ar lielu grozījumu skaitu, kuru dēļ bija nepieciešams pilnībā pārstrādāt visu Elektronisko sakaru likumu. Tas vienlaikus bija iemesls tam, ka no iestādēm un nozares pārstāvjiem ir saņemti ne tikai priekšlikumi un iebildumi, kas ir saistīti ar Direktīvas 2018/1972/ES prasību pārņemšanu, bet arī papildus tādi, kas nav saistīti ar Direktīvas 2018/1972/ES prasību pārņemšanu. Daļa no iebildumiem prasa konceptuālas un vairāk vai mazāk ilgstošas diskusijas vai izpēti.  Direktīvas 2018/1972/ES sarežģītību apliecina fakts, ka Latvija ir viena no 21 Eiropas Savienības dalībvalstīm, kuras nav pilnībā ieviesušas Direktīvas 2018/1972/ES prasības.
Informējam, ka gadījumā, ja dalībvalsts argumentētajā atzinumā norādītajā termiņā nav izpildījusi pienākumu paziņot par direktīvas transponēšanas pasākumiem, Eiropas Komisijai ir tiesības vērsties pret dalībvalsti Eiropas Savienības Tiesā. Ņemot vērā, ka tikai 2021. gada 19. oktobra Ministru kabineta sēdē ir atbalstīts likumprojekts un 2021.gada 4.novembra Saeimas sēdē nolemts to nodot Tautsaimniecības, agrārās vides un reģionālās politikas komisijai, un nav prognozējama tā virzība Saeimā, ir ļoti augsts tiesvedības risks.
Šādā gadījumā Eiropas Savienības Tiesa saskaņā ar Līguma par Eiropas Savienības darbību 260. panta 3. punktu dalībvalstij var piemērot finanšu sankcijas – gan soda naudu, gan kavējuma naudu, neizslēdzot vienu vai otru – jau ar pirmo, konstatējošo spriedumu. Šobrīd Latvijai vienreizējā soda nauda ir noteikta 308 000 euro apmērā, kurai tiek pieskaitīta soda nauda no 124,20 euro līdz 2484 euro dienā vai kavējuma nauda, kas ir no 372,60 euro līdz 22 356 euro apmērā par katru kavējuma dienu līdz pārkāpums ir novērsts. 
Ņemot vērā minēto ir nepieciešams rast risinājumu, lai nodrošinātu Direktīvas 2018/1972/ES prasību pilnīgai transponēšanai nepieciešamo likumprojektu pieņemšanu pēc iespējas īsākā termiņā.



Satiksmes ministrs	T.Linkaits
	


Vīza: valsts sekretāre	I.Stepanova

